TMB เผย “พรูเด็นเชียล” คว้าสิทธิขายประกันเจ้าเดียวระยะเวลา 15 ปี ต่อจากเอฟดับบลิวดี
ธนาคารทหารไทย จำกัด (มหาชน)  หรือ TMB แจ้งว่า บมจ.เอฟดั …
TMB เผย "พรูเด็นเชียล" คว้าสิทธิขายประกันเจ้าเดียวระยะเวลา 15 ปี ต่อจากเอฟดับบลิวดี
19 มี.ค. 2563

ธนาคารทหารไทย จำกัด (มหาชน)  หรือ TMB แจ้งว่า บมจ.เอฟดับบลิวดี ประกันชีวิต (เอฟดับบลิวดี) ซึ่งเป็นคู่สัญญาแบงก์แอสชัวรันส์ปัจจุบันของธนาคาร และบริษัท พรูเด็นเชียล ประกันชีวิต (ประเทศไทย) จำกัด (พรูเด็นเชียล) ซึ่งเป็นคู่สัญญาแบงก์แอสชัวรันส์ปัจจุบันของธนาคารธนชาต (TBANK) ได้เจรจาและบรรลุข้อตกลงร่วมกัน โดยพรูเด็นเชียลได้ตกลงเข้าซื้อสิทธิการเสนอขายกรมธรรม์ประกันชีวิตผ่านธนาคาร ต่อจากเอฟดับบลิวดี และได้ปรับปรุงแก้ไขสัญญาแบงก์แอสชัวรันส์ระหว่างธนาคาร และเอฟดับบลิวดี เพื่อให้ครอบคลุมการดำเนินงานตามความร่วมมือใหม่
ภายใต้ข้อตกลงร่วมกัน มีข้อสรุปสำคัญ ดังนี้ 1. พรูเด็นเชียล จะเป็นผู้เสนอขายผลิตภัณฑ์ประกันชีวิตผ่านเครือข่ายของธนาคารธนาคารธนชาต และธนาคารภายหลังการโอนกิจการทั้งหมด แต่เพียงรายเดียว (Exclusivity) เป็นระยะเวลาขั้นต้น 15 ปี มีผลตั้งแต่วันที่ 1 มกราคม 2564 เป็นต้นไป
2.เพื่อเป็นการอำนวยความสะดวกให้กับลูกค้าของทั้งสองธนาคาร ในช่วงระยะเวลาสำหรับการเปลี่ยนผ่านการดำเนินงาน (Transition Period) ในปี 2563 นี้ ธนาคารจะยังคงขายผลิตภัณฑ์ประกันชีวิตของ เอฟดับบลิวดี ต่อไปจนถึงสิ้นปี และจะสามารถเริ่มนำเสนอผลิตภัณฑ์ประกันชีวิตของ พรูเด็นเชียล ผ่านช่องทางต่าง ๆ ของธนาคารได้ด้วยเช่นกัน โดยระยะเวลาสำหรับการเปลี่ยนผ่านการดำเนินงานนี้เริ่มตั้งแต่วันที่ 1 เมษายน -31 ธันวาคม 2563 ทั้งนี้ ธนาคารธนชาตจะยังคงขายผลิตภัณฑ์ประกันชีวิตของ พรูเด็นเชียล แต่เพียงรายเดียวต่อไปเช่นเดิม
ทั้งนี้ ธนาคาร และธนาคารธนชาตต่างก็จะยังคงดูแลลูกค้าที่ถือกรมธรรม์ของ ทั้งเอฟดับบลิวดี และพรูเด็นเชียล เช่นเดิม ด้วยเงื่อนไขและข้อตกลงตามที่ระบุไว้ในกรมธรรม์โดยไม่มีการเปลี่ยนแปลงใด ๆ
ภายใต้ความร่วมมือใหม่นี้ ธนาคาร และ พรูเด็นเชียล ซึ่งมีความเชี่ยวชาญและประสบการณ์ยาวนานในธุรกิจประกันชีวิต มีเป้าหมายที่จะขยายธุรกิจแบงก์แอสชัวรันส์ร่วมกัน เพื่อให้สามารถนำเสนอผลิตภัณฑ์ประกันชีวิตที่ดีที่สุดในตลาด และช่วยให้คุณภาพชีวิตทางการเงินของลูกค้าดีขึ้น
สำหรับผลจากการปรับปรุงแก้ไขสัญญา ต่อการบันทึกบัญชีของธนาคาร มีดังนี้
ในการบันทึกราคาซื้อหุ้นของธนาคารธนชาตด้วยวิธีปันส่วนราคาซื้อ ส่วนที่เกี่ยวข้องกับการตีมูลค่ายุติธรรมของรายได้รอตัดบัญชี (Deferred Revenue) ที่เกี่ยวข้องกับสัญญาแบงก์แอสชัวรันส์ระหว่างธนาคารธนชาตกับพรูเด็นเชียลนั้น ภายหลังการปรับปรุงแก้ไขสัญญา ธนาคาร ดำเนินการประเมินมูลค่ายุติธรรมออกมาได้เท่ากับมูลค่าตามบัญชี ที่แสดงบนงบการเงินของธนาคารธนชาต ณ วันที่ธนาคาร เข้าซื้อหุ้นของธนาคารธนชาต
ธนาคารจะรับรู้รายได้จากธุรกรรมที่พรูเด็นเชียลเข้าซื้อสิทธิตามสัญญาแบงก์แอสชัวรันส์ระหว่างธนาคาร และ เอฟดับบลิวดี เป็นจำนวน 1.3 พันล้านบาท ในปี 2563 และจะทยอยรับรู้รายได้จำนวนประมาณ 20.8 พันล้านบาท ตลอดอายุสัญญาขั้นต้นและช่วง Transition Period (15 ปี 9 เดือน) เริ่มตั้งแต่ 1 เมษายน 2563
ทั้งนี้ ธนาคารจะหยุดการทยอยรับรู้รายได้ที่เคยได้รับจาก เอฟดับบลิวดี ตามสัญญาแบงก์แอสชัวรันส์เดิม เริ่มตั้งแต่ 1 เมษายน 2563 โดยการเข้าทำข้อตกลงโดยคู่สัญญาที่เกี่ยวข้องจะไม่มีผลกระทบต่อรายได้ที่ธนาคาร รับรู้จาก เอฟดับบลิวดี ไปแล้วจานวน 4.4 พันล้านบาท (ตั้งแต่วันที่ 1 มกราคม 2560 ถึง 31 มีนาคม 2563)